श्रीमती गांधी ने गरीबी हटाओ का नारा दिया, उन्हें स्पष्ट और प्रचंड बहुमत मिला, कारण गरीबी सब की एक जैसी होती है. जब भूख लगती है तो वह सवर्ण और हरिजन में, अगड़े – पिछड़े में, हिन्दू और मुसलमान में भेद नहीं करती है, भूख सब को एक जैसी लगती है, जब बच्चों को भरपेट भोजन नहीं दे पाती तो हर माँ के ह्रदय में एक जैसी वेदना और लाचारी होती है. जब चिकित्सा के अभाव में किसी का बच्चा या आत्मीयजन मर जाता है तो पीड़ा सभी को एक जैसी होती है. जाड़े की ठिठुरन भरी रातों में जब तन पर पर्याप्त वस्त्र नहीं होते तो ठंड की पीड़ा सभी को एक जैसी होती है. युवा होती पुत्री को लज्जा ढकने योग्य वस्त्र भी जब माता-पिता नहीं उपलब्ध करा पाते तो हिन्दू और मुसलमान की पीड़ा में कोई अंतर नहीं होता, जब सड़कों, सार्वजनिक स्थलों और पुलिस थानों पर युवती की अस्मत लुटती है तो जो पीड़ा और गुस्सा फूटता है, वह सभी में सामान होता है और इन अय्याश नेताओं के प्रति नफरत भी वैसी ही होती है. श्रीमती गांधी ने इस पीड़ा को समझा था और जन की समस्या गरीबी दूर करने की बात कर जन को स्वयं से जोड़ने का प्रयास किया, जिसका परिणाम स्पष्ट बहुमत था, इन्द्राजी के पश्चात सभी दल जन से दूर होते चले गए. कोई अल्पसंख्यकों को भयभीत कर रहा था, तो कोई उन्हें चार निकाह की अनुमति दे रहा था, कोई तिलक तराजू और तलवार ... कह कर समाज में नफरत और दरार पैदा कर रहा था, कोई राम मंदिर और धारा ३७० का राग अलाप रहा था, ऐसे में जन से दूर इस तंत्र का जो हस्र होना चाहिए था वही हुआ, निरंतर खंडित जनादेश मिला और अल्पमत सरकारों को चलाए रखने के लिए आँख बंद कर खुली लूट होने दी गई. २०१४ के चुनाव में मोदीजी ने इस समस्या को समझा और जनता के मध्य जन जन से जुड़े मुद्दे ‘भय, भूख, भर्ष्टाचार’ के विरुद्ध युद्ध छेड़ने की घोषणा कर दी और जन, तंत्र के साथ स्वःस्फूर्त जुड़ता चला गया, जिसका परिणाम ये चुनाव परिणाम हैं. अब देखना ये है कि जन कहीं फिर ठगा अनुभव न करे.